ईमानदारी की बात तो यह है कि इस बार किसी के लिए भी चुनाव में अपनी पसंद का निर्धारण करना आसान नहीं है। यह विशेषकर बहुजन मतदाता के बारे में सही है। दलित-बहुजन पार्टियां अपनी मूल दिशा से भटक गई हैं और सामाजिक न्याय के मूल्यों के साथ उनका कोई सरोकार नहीं बचा है। वे उतनी ही बुरी या अच्छी हैं, जितनी कि अन्य राजनीतिक पार्टियां। उनमें से कुछ अपना पाला बदलकर उन राजनीतिक समूहों से जुड़ गई हैं जिनसे उन्हें धन या सत्ता या दोनों प्राप्त होने की उम्मीद है।